REPUBLIKA SRBIJA

NARODNA SKUPŠTINA

Odbor za evropske integracije

20 Broj 06-2/341-15

28. jul 2015. godine

B e o g r a d

Z A P I S N I K

ČETRDESETE SEDNICE ODBORA ZA EVROPSKE INTEGRACIJE

NARODNE SKUPŠTINE REPUBLIKE SRBIJE

PONEDELjAK, 27. JUL 2015. GODINE

Sednica je počela u 9.00 časova.

Sednicom je predsedavao Aleksandar Senić, predsednik Odbora. Sednici su prisustvovali članovi Odbora: Ninoslav Girić, Dragan Šormaz, Irena Aleksić, Ljubiša Stojmirović, Gordana Čomić, Laslo Varga, Ivan Bauer i zamenici članova Dijana Vukomanović, Mirjana Andrić i Nenad Nikolić. Sednici nisu prisustvovali članovi Odbora Vesna Marković, Dušica Stojković, Katarina Šušnjar, Mira Petrović, Nataša Vučković i Bojan Kostreš.

Sednici su prisustvovali i Inga Šuput Đurić i Zoran Sandić iz Ministarstva finansija, Dejan Trifunović, državni sekretar Ministarstva građevinarstva, saobraćaja i infrastrukture i Danijela Đikanović, iz Ministarstva građevinarstva, saobraćaja i infrastrukture.

Na predlog predsednika Odbora jednoglasno je usvojen sledeći

**D n e v n i r e d**

1. Predlog zakona o izmenama i dopunama Zakona o javnim nabavkama, koji je podnela Vlada (broj 404-1919/15 od 25. jula 2015. godine), u načelu,
2. Predlog zakona o izmenama i dopuni Zakona o rokovima izmirenja novčanih obaveza u komercijalnim transakcijama, koji je podnela Vlada (broj 4-1824/15 od 14. jula 2015. godine), u načelu,
3. Predlog zakona o prevozu tereta u drumskom saobraćaju, koji je podnela Vlada (broj 344-1851/15 od 17. jula 2015. godine), u načelu,
4. Predlog zakona o prevozu putnika u drumskom saobraćaju, koji je podnela Vlada (broj 344-1910/15 od 24. jula 2015. godine), u načelu,
5. Određivanje predstavnika Odbora za učešće na Interparlamentarnoj konferenciji „Medijski javni servisi i parlamenti“, koja će biti održana u Zagrebu (Hrvatska), 24-25. septembra 2015. godine, u organizaciji Evropskog parlamenta, u okviru Programa podrške za parlamente Zapadnog Balkana i Turske.

**Tačka 1.**

Predsedavajući je otvorio raspravu po prvoj tački dnevnog reda Predlog zakona o izmenama i dopunama Zakona o javnim nabavkama i dao reč I. Šuput Đurić koja je navela da su u Predlog zakona unete izmene nastale radi otklanjanja problema koji su uočeni u dosadašnjoj primeni zakona koji je donet 2012. godine, kao i izmene neophodne radi usklađivanja sa tri nove direktive koje je usvojila Evropska komisija u ovoj oblasti. Dodala je da je Evropska komisija dala pozitivno mišljenje o ovom Predlogu zakona.

U daljoj diskusiji je učestvovala G. Čomić koja je pitala na osnovu koje procene je izmenjena odluka za dinarski iznos za javne nabavke male vrednosti i koliki će procenat javnih nabavki biti nabavke male vrednosti. I. Šuput Đurić je odgovorila da je što se tiče javnih nabavki male vrednosti došlo do nekoliko izmena i to izmene u oblasti pravnih usluga, usluga u oblasti kulture, zdravstva i dr. Čitav niz usluga se sada pribavlja u postupku javne nabavke male vrednosti. Taj postupak zahteva transparentnost, konkurentnost i kriterijum procenjene vrednosti.

Pošto se više niko nije javio za reč, predsedavajući je zaključio raspravu i stavio na glasanje Predlog zakona o izmenama i dopunama Zakona o javnim nabavkama, u načelu. Odbor je većinom glasova usvojio Predlog zakona o izmenama i dopunama Zakona o javnim nabavkama, u načelu.

**Tačka 2.**

Predsedavajući je otvorio raspravu po drugoj tački dnevnog reda Predlog zakona o izmenama i dopuni Zakona o rokovima izmirenja novčanih obaveza u komercijalnim transakcijama i dao reč Z. Sandiću koji je rekao da se radi o minimalnoj korekciji postojećeg zakona koji je u primeni od marta 2013. godine. Naveo je da je postojeći zakon regulisao poslovne odnose između privrednih subjekata iz javnog sektora i odnose privrednih subjekata iz javnog i privatnog sektora, što je ovim predlogom izmenjeno, tako da se regulišu i međusobni odnosi privrednih subjekata koji nisu iz javnog sektora. Dodao je da je određen rok od 60 dana za plaćanja a ostali rokovi su ostali isti. Pored toga uređuje se nadzor od strane budžetske inspekcije. Takođe je uvedena i izmena koja predviđa za da odnose subjekata koji nisu iz javnog sektora nadzor vrši poreska uprava.

U diskusiji je učestvovao A. Senić koji je pitako kako se došlo do predloženog roka od 60 dana za plaćanja. Z. Sandić je naveo da je Uprava za trezor vršila analizu koji bi rokovi bili optimalni, koji ne bi narušili odnose između javnog sektora i privrednih subjekata, da mogu da se provere radovi i usluge i došlo se do roka od 60 dana.

Pošto se više niko nije javio za reč, predsedavajući je zaključio raspravu i stavio na glasanje Predlog zakona o izmenama i dopuni Zakona o rokovima izmirenja novčanih obaveza u komercijalnim transakcijama, u načelu. Odbor je većinom glasova usvojio Predlog zakona o izmenama i dopuni Zakona o rokovima izmirenja novčanih obaveza u komercijalnim transakcijama, u načelu.

**Tačka 3.**

Predsedavajući je otvorio raspravu po trećoj tački dnevnog reda Predlog zakona o prevozu tereta u drumskom saobraćaju i dao reč D. Trifunoviću koji je naveo da se radi o dva vrlo važna zakona na kojima se radilo mesecima i koji su dobili saglasnost Evropske komisije i pozitivno mišljenje Kancelarije za evropske integracije. Predlozi su usklađeni sa evropskim direktivama a predviđa se da će naredni period za usklađivanje biti period od 2018-2020 godine. Dodao je da je u oba predloga zakona reč o oblastima u kojima je Srbiji potrebna liberalizacija, dok je Evropska unija imala neku vrstu rezervi.

Pošto se niko nije javio za reč, predsedavajući je zaključio raspravu i stavio na glasanje Predlog zakona o prevozu tereta u drumskom saobraćaju, u načelu. Odbor je većinom glasova usvojio Predlog zakona o prevozu tereta u drumskom saobraćaju, u načelu.

**Tačka 4.**

Predsedavajući je otvorio raspravu po četvrtoj tački dnevnog reda Predlog zakona o prevozu putnika u drumskom saobraćaju i dao reč D. Trifunoviću koji je naveo da je u prethodnom izlaganju obrazložio oba predloga zakona.

Za diskusiju se prijavila G. Čomić koja je rekla da se ovde radi o važnim predlozima zakona i da smatra da je potrebno da predstavnici predlagača obrazlažu svaku tačku dnevnog reda pojedinačno. Postavila je pitanje da se objasni položaj kombi prevoznika pre i posle stupanja na snagu ovog zakona. D. Đikanović je odgovorila da ovaj predlog zakona ne uključuje kombi prevoz, jer Zakon o bezbednosti saobraćaja poznaje samo vozilo koje ima osam plus jednog putnika a autobus je vozilo koje ima više od toga. Ovde su propisani uslovi koji se odnose na delatnost prevoza u putničkom saobraćaju i način obavljanja prevoza putnika. Važećim propisima kombijem, tj. putničkim vozilom sa osam plus jednim putnikom ne možete obavljati javni prevoz, tj. linijski prevoz. Uslovi koji su predviđeni za prevoznike su isti za obavljanje prevoza u komunalnim uslugama, tj. prevoz na teritoriji lokalne samouprave i za međugradski i međunarodni prevoz. Kombi prevoz je isključen iz međunarodnog prevoza kao redovan prevoz. Kombi prevoz je moguć u nekim državama Evropske unije kao šatl prevoz, tj. prevoz između aerodroma i centra grada ali je kod nas za ovu vrstu prevoza predviđen taksi prevoz.

Pošto se više niko nije javio za reč, predsedavajući je zaključio raspravu i stavio na glasanje Predlog zakona o prevozu putnika u drumskom saobraćaju, u načelu. Odbor je većinom glasova usvojio Predlog zakona o prevozu putnika u drumskom saobraćaju, u načelu.

**Tačka 5.**

Predsedavajući je otvorio raspravu po petoj tački dnevnog reda Određivanje predstavnika Odbora za učešće na Interparlamentarnoj konferenciji „Medijski javni servisi i parlamenti“, koja će biti održana u Zagrebu (Hrvatska), 24-25. septembra 2015. godine, u organizaciji Evropskog parlamenta, u okviru Programa podrške za parlamente Zapadnog Balkana i Turske i naveo da posle konsultacija sa članovima Odbora predlaže da predstavnik Odbora na ovoj Konferenciji bude predsednik Odbora Aleksandar Senić.

Pošto se niko nije javio za reč, predsedavajući je zaključio raspravu i stavio na glasanje predlog da predstavnik Odbora na Interparlamentarnoj konferenciji „Medijski javni servisi i parlamenti“, bude predsednik Odbora Aleksandar Senić. Odbor je većinom glasova usvojio predlog da predstavnik Odbora na Interparlamentarnoj konferenciji „Medijski javni servisi i parlamenti“, bude predsednik Odbora Aleksandar Senić.

Sednica je završena u 9.40 časova.

Na sednici Odbora vođen je tonski zapis.

SEKRETAR ODBORA PREDSEDNIK ODBORA

Aleksandar Đorđević Aleksandar Senić